Þingræður haldnar á Alþingi Íslendinga



Herra forseti Heilbr.- og trn. hefur fjallað um frv. það sem hér liggur fyrir um eftirlaun til aldraðra og hefur skilað um það nál. á þskj. 69. Eins og það ber með sér mælir nefndin einróma með samþykkt frv. í þeim búningi sem það kom í frá hv. Nd. Vænti ég að þar með sé það tryggt, að þetta frv. nái heilu og höldnu í höfn og verði að lögum fyrir þessi áramót, eins og áformað hefur verið.



Herra forseti. Fjh.- og viðskn. þessarar hv. d. hefur fjallað um frv. til l. um bráðabirgðafjárgreiðslur úr ríkissjóði og heimildir til lántöku á árinu 1980 eins og það kom frá Nd. N. hefur skilað áliti á þskj. 70 og er sammála um að mæla með samþykkt frv. Það er e.t.v. rétt að geta þess í leiðinni, að þegar þetta mál kom til umr. hér í þessari d. í gærkvöld, varpaði fjmrh. fram hugmynd í sambandi við 3. gr. frv., en þar segir: „Fjmrh. f.h. ríkissjóðs er heimilt að taka lán allt að jafnvirði 12 000 millj. kr. í erlendum gjaldeyri á árinu 1980 og verja andvirði þess að fengnu samþykki fjvn. til framkvæmda“ o.s.frv. Fjmrh. varpaði fram þeirri hugmynd, hvort hér mundi ekki nægja samþykki undirnefndar fjvn. í stað þess að samþykki fjvn. væri áskilið, þannig að ekki þyrfti í þinghléinu nú milli hátíðanna að kalla alla fjvn. saman. Um þetta var rætt á fundi fjh.- og viðskn. í gærkvöld og voru menn þar á einu máli um að breyta þessu ekki, heldur láta þetta standa óhreytt. Um undirnefnd fjvn., þótt starfað hafi lengi og eftir föstum reglum og í föstu formi, eru engin ákvæði í neinum lögum, heldur starfar hún samkv. venju. Því þótti nefndarmönnum nokkurt fljótræði að gera það í mikilli skyndingu að veita þessari undirnefnd, þótt góð og gild sé, stöðu í lögum og að lögum. Þess vegna verður sá háttur hafður á, ef til kasta fjvn. kemur í þinghléi, að öll nefndin verður að sjálfsögðu kölluð saman til þess að fjalla um þau mál sem hún kann að þurfa að skera úr skv. þessari 3. gr., veita samþykki eða synja. En fjh.- og viðskn. mælir sem sagt með samþykkt þessa frv. óbreytts.



Herra forseti. Eins og fram kom í ummælum forseta er hæstv. fjmrh. önnum kafinn í umræðum utan dagskrár í Nd. og mikil nauðsyn á að hraða afgreiðslu mála. Hér hefur verið dreift í d. á þskj. 72 brtt. frá hæstv. ráðh. við þetta frv., þar sem kveðið er á um að ákvæði til bráðabirgða bætist við frv. Eru efnisþættir þessa ákvæðis þeir, að erlendum ríkisborgurum og ríkisfangslausum mönnum verði gert skylt að gera full skil á þinggjöldum sínum og útsvari fyrir brottför af landinu og atvinnurekendur þeirra gerðir ábyrgir fyrir því að slíkt skuli gert. Þetta ákvæði til bráðabirgða er til komið vegna þess, að frv., sem liggur fyrir Nd. um breyt. á lögum um tekju- og eignarskatt, er til meðferðar í hv. fjh.- og viðskn. þeirra d. og samkomulag hefur orðið um að fresta afgreiðslu þess máls þar til þing kemur saman að nýju eftir áramót, en talið var nauðsynlegt að hafa í lögum ákvæði af því tagi, sem er birt á þskj. 72, til að eðlilegar innheimtur á gjöldum erlendra ríkisborgara geti átt sér stað á þeim tíma sem líður frá fyrsta degi næsta árs og þar til nýtt frv. um tekju- og eignarskatt verður að lögum. Ég hef kynnt þessa brtt. fyrir meðnm. mínum í hv. fjh.og viðskn. þessarar d., og þeir eru allir sammála um að þetta ákvæði verði samþ. Vil ég leggja til við hv. d. að brtt. á þskj. 72 verði samþ.



Herra forseti. Ég vil aðeins vekja athygli á því, þar sem þarna er kominn nýr efnisliður, hvort fyrirsögn frv. þyrfti þá ekki að breytast um leið, þannig að þar stæði: „bráðabirgðafjárgreiðslur úr ríkissjóði og heimildir til lántöku á árinu 1980 o.fl.“